Predkladacia správa

Návrh nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“)  sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2005.

Návrh nariadenia vlády je v súlade s § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z., podľa ktorého má výšku minimálnej mzdy ustanoviť vláda Slovenskej republiky k 1. októbru kalendárneho roka. Výška minimálnej mzdy za mesiac sa podľa uvedeného zákona upraví tak, aby sa rovnala súčinu priemernej mesačnej nominálnej mzdy zamestnanca zistenej Štatistickým úradom Slovenskej republiky za predchádzajúci kalendárny rok a koeficientu na úpravu výšky minimálnej mzdy. 

Ministerstvo práce, sociálnych vecí a rodiny Slovenskej republiky predložilo na rokovanie Rady hospodárskeho a sociálneho partnerstva SR návrh koeficientu vo výške 0,43, ktorému zodpovedá hrubá minimálna mzda zamestnanca v mesačnom vyjadrení vo výške 6 800 Sk a hrubá minimálna mzda 39,10 Sk za každú odpracovanú hodinu zamestnancom.

Rada hospodárskeho a sociálneho partnerstva SR na svojom rokovaní dňa 24. júna 2005 nedospela k dohode ohľadne výšky uvedeného koeficientu. Na tomto rokovaní Konfederácia odborových zväzov SR požadovala koeficient 0,46 a hrubú mesačnú minimálnu mzdu vo výške 7 280 Sk. Naproti tomu Asociácia zamestnávateľských zväzov a združení SR navrhovala hrubú mesačnú minimálnu mzdu vo výške 6 650 Sk a Republiková únia zamestnávateľov navrhovala inštitút minimálnej mzdy v jej súčasnej forme zrušiť. Vládna strana súhlasila s predloženým návrhom Ministerstva práce, sociálnych vecí a rodiny Slovenskej republiky, t.j. s výškou hrubej mesačnej minimálnej mzdy zamestnanca 6 800 Sk. 

Keďže na rokovaní Rady hospodárskeho a sociálneho partnerstva SR dňa 24. júna 2005 nedošlo k dohode sociálnych partnerov o výške koeficientu na určenie výšky minimálnej mzdy platnej od 1. októbra 2005, Ministerstvo práce, sociálnych vecí a rodiny Slovenskej republiky v súlade s § 6a odsek 5 zákona Národnej rady Slovenskej republiky č. 90/1996 Z. z. . o minimálnej mzde v znení zákona č. 346/1999 Z. z., vypracovalo návrh nariadenia vlády, v ktorom navrhlo ustanoviť výšku hrubej mesačnej minimálnej mzdy zamestnanca  6 800 Sk a výšku hrubej minimálnej mzdy za každú odpracovanú hodinu zamestnancom 39,10 Sk. Návrh vychádzal z koeficientu 0,43, ktorý bol  predtým predložený sociálnym partnerom.  

Návrh nariadenia vlády s vyššie uvedenou výškou minimálnej mzdy  bol dňa 15. augusta 2005 prerokovaný v Rade hospodárskeho a sociálneho partnerstva SR. Na tomto rokovaní opätovne nedošlo k dohode sociálnych partnerov o výške minimálnej mzdy. Sociálni partneri v zásade trvali na svojich stanoviskách, ktoré uplatnili na rokovaní Rady hospodárskeho a sociálneho partnerstva SR dňa 24. júna 2005. V záujme dosiahnutia dohody o výške minimálnej mzdy Rada hospodárskeho a sociálneho partnerstva SR odporučila sociálnym partnerom zastupujúcim zamestnancov a zamestnávateľov rokovať o dohode na výške hrubej mesačnej minimálnej mzdy zamestnanca najviac do výšky  7 000 Sk a výsledok tejto dohody oznámiť ministrovi práce, sociálnych vecí a rodiny do 19. augusta 2005. 
Viceprezident Konfederácie odborových zväzov SR pre hospodársku politiku a sociálne partnerstvo p. Mojš svojim listom č. 130/311/Dž zo dňa 19. augusta 2005 oznámil ministrovi práce, sociálnych vecí a rodiny, že na rokovaní dňa 19. augusta 2005 sa zástupcovia Asociácie zamestnávateľských zväzov a združení SR a zástupcovia Konfederácie odborových zväzov SR  dohodli na výške hrubej mesačnej minimálnej mzdy zamestnanca platnej od 1. októbra 2005 v sume 6 900 Sk. Republiková únia zamestnávateľov sa podľa citovaného listu na tomto rokovaní  nezúčastnila, avšak jej zástupca telefonicky  oznámil,  že Republiková únia zamestnávateľov trvá na svojom stanovisku zrušenia inštitútu minimálnej mzdy.

Vzhľadom na to, že zástupcovia štátu, zástupcovia zamestnávateľov a zástupcovia zamestnancov  sa na koeficiente na úpravu výšky minimálnej mzdy nedohodli v termíne ustanovenom v § 6a odsek 3 zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z., t. j. do 31. júla 2005 a z dôvodu, že dňa 19. augusta 2005 došlo k dohode zástupcov Konfederácie odborových zväzov SR a zástupcov Asociácie zamestnávateľských zväzov a združení SR o výške minimálnej mzdy platnej od 1. októbra 2005 6 900 Sk, v súlade s ustanovením § 6a odsek 5 zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. sa navrhuje vláde Slovenskej republiky rozhodnúť o výške hrubej mesačnej minimálnej mzdy zamestnanca v sume 6 900 Sk a o výške hrubej minimálnej mzdy za každú odpracovanú hodinu zamestnancom 39,70 Sk.

Dopady realizácie navrhovanej právnej úpravy sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

O stanovisko k rozpočtovým dôsledkom návrhu nariadenia vlády Slovenskej republiky, ktorým sa ustanovuje výška minimálnej mzdy požiadala sekciu rozpočtovej politiky  Ministerstva financií Slovenskej republiky generálna riaditeľka sekcie zamestnanosti a pracovnoprávnych vzťahov Ministerstva práce, sociálnych vecí a rodiny Slovenskej republiky svojim listom č. 547/05-I/10 zo dňa 24. augusta 2005.

Materiál bol v rámci  medzirezortného pripomienkového konania zaslaný 34  subjektom. K návrhu sa vyjadrilo 27 subjektov, z ktorých 5 subjektov uplatnilo pripomienky. Všetky akceptovateľné pripomienky boli do materiálu zapracované. Výsledky pripomienkového konania sú uvedené vo vyhodnotení pripomienkového konania.